სოფი უესექსელი
სოფი უესექსელი (დაიბადა როგორც სოფი ჰელენ რაის-ჯოუნზი; დ. 20 იანვარი, 1965) — ბრიტანეთის სამეფო ოჯახის წევრი. დაქორწინებულია პრინც ედუარდზე, ედინბურგის ჰერცოგზე, დედოფალ ელისაბედ II-ისა და ედინბურგის ჰერცოგის, პრინც ფილიპის უმცროს ვაჟზე. 2023 წლის 10 მარტს ჩარლზ III-ის განკარგულებით მისი მეუღლე ედინბურგის ჰერცოგი, თავად კი ედინბურგის ჰერცოგინია გახდა. გაიზარდა ბრენჩლიში, კენტში, სწავლობდა დასავლეთ კენტის კოლეჯში. მუშაობდა საზოგადოებრივი ურთიერთობების სფეროში, წარმოადგენდა ფირმებს დიდ ბრიტანეთში, შვეიცარიასა და ავსტრალიაში, სანამ 1996 წელს საკუთარ სააგენტოს გახსნიდა. მან ედუარდი 1987 წელს Capital Radio-ში მუშაობის დროს გაიცნო. ურთიერთობა 1993 წელს დაიწყეს, ნიშნობა შედგა 1999 წლის იანვარში, ხოლო დაქორწინდნენ ამავე წლის 19 ივნისს, წმინდა ჯორჯის სამლოცველოში, უინძორის ციხესიმაგრეში. წყვილს ორი შვილი ჰყავს: ლედი ლუიზა და ჯეიმზი, უესექსის გრაფი. 2002 წელს სოფიმ შეწყვიტა თავისი ბიზნეს საქმიანობა. არის 70-ზე მეტი საქველმოქმედო პროექტის და ორგანიზაციის მფარველი, მათ შორისაა „ბავშვთა ხაზი“ და „ლონდონის მოდის კოლეჯი“. ყოველწლიურად ატარებს 200-ზე მეტ შეხვედრას, სტუმრობს სკოლებს, უნივერსიტეტებს და სამხედრო ბაზებს. მისი საქველმოქმედო საქმიანობა ძირითადად ეხება შეზღუდული შესაძლებლობის მქონე პირებს, ქალთა უფლებებს და სოფლის მეურნეობას.